**A Viselkedés Támogató Tanítása (ViTT) program**

A program alkalmazásának célja az iskolai klíma javítása, pozitív iskolai légkör növelése.

A program mottója felrakja a kérdést:

„Ha egy gyerek nem tud olvasni, megtanítjuk.

Ha egy gyerek nem tud írni, megtanítjuk.

Ha egy gyerek nem tud szorozni, megtanítjuk.

Ha egy gyerek nem tud viselkedni,

…megtanítjuk? vagy megbüntetjük?

Miért nem tudjuk ugyanúgy befejezni az utolsó mondatot, ahogy a többit?”

(Rob Horner, az Oregon Egyetem Professzora, 1998)

Fogadjuk el, hogy a viselkedés is tanítható. Így adott a felelet is: tanítsuk meg viselkedni diákjainkat! Célunk tehát a helytelen viselkedés megelőzése azáltal, hogy megtanítjuk a helyes viselkedést. Ehhez két feladatot kell elvégeznünk.

A jól alkalmazott módszer eredményeként a diákok megtanulnak jól viselkedni, az iskolában a helyes viselkedés kerül előtérbe, a pedagógusok többet dicsérnek, mint büntetnek, több szó esik a jó, kevesebb a rossz magatartású tanulókról.

Első lépés a helyes viselkedés meghatározása.

Ehhez szabályrendszert, viselkedési elvárásokat alakítottunk ki.

Ezek a szabályok tisztán megfogalmazottak, mindenki számára érthetőek, egyszerűek, könnyen betarthatóak, mindenkire vonatkoznak. Az iskola különböző helyszíneire (udvar, terem, aula, ebédlő…) különböző szabályok érvényesek. Ezek az elvárások nem a helytelen viselkedésre utalnak, nem tartalmaznak tiltó, helytelenítő kifejezéseket, szavakat.

A szabályok az elvárt pozitív mintát tükrözik. A tanulókkal meg kell ismertetni, mint egy tananyagot, meg kell tanítani az elvárásokat, amely elsősorban az osztályfőnökök feladata. Ezzel a programmal elismerjük, jutalmazzuk a szabályokat betartó tanulókat.

Szabálytáblázat.

|  |  |  |  |
| --- | --- | --- | --- |
|  | **Tanterem** | **Aula, folyosó** | **Tornaterem, öltöző** |
| **JÓ szándékú** | Elfogadom, hogy mindenkinek joga van a zavartalan munkához. | Előzékeny, udvarias vagyok. Illedelmesen köszönök. | Sportszerűen viselkedem. Elfogadom a testi és felszerelésbeli különbségeket. |
| **Lelkiismeretes** | Feladataimat lelkiismeretesen elvégzem. Az órakezdésre pontosan érkezem. | Vigyázok a kisebbekre. | Vigyázok társaim és magam testi épségére. |
| **Engedelmes** | Jelentkezéssel kérek szót. Egész órán fegyelmezett vagyok. | Lépésben, halkan, a jobb oldalon közlekedek. | A szabályokat betartom. Indulataimat fékezem. |
| **Szorgalmas** | Szorgalmasan tanulok. | Jelzőcsengetéskor indulok a tantermembe. | Igyekszem az öltözködéssel. Ügyelek arra, hogy rend legyen körülöttem. |
| **Együttműködő** | Türelmesen végig hallgatok másokat. | A szememmel gyönyörködöm a dekorációban. | Az öltözőben helyet adok másoknak is. Szemérmesen viselkedem. |
| **Környezettudatos** | Vigyázok a terem berendezéseire, tisztaságára és társaim dolgaira. | A megfelelő hulladékgyűjtőt használom. | Óvom az iskola és társaim tulajdonát. Vigyázok a rendre. |

|  |  |  |  |
| --- | --- | --- | --- |
|  | **Ebédlő** | **Gyakorlókert** | **Udvar** |
| **JÓ szándékú** | Megköszönöm és megbecsülöm az ételt. | Szívesen szépítem az iskola környezetét. | Vigyázok társaim és magam testi épségére. Kulturáltan beszélek. |
| **Lelkiismeretes** | Helyesen használom az evőeszközöket. | Megbecsülöm társaim munkáját. | A játékokat rendeltetésszerűen használom. |
| **Engedelmes** | A soromat türelmesen kivárom. | Betartom a biztonságos munkavégzés szabályait. | Csak a kijelölt területen tartózkodom. |
| **Szorgalmas** | Segítek társaimnak. | Nyitott szemmel járok, észreveszem a munkalehetőségeket. | Jelzőcsengetéskor indulok a terembe. |
| **Együttműködő** | A tanári utasításoknak eleget teszek. | Betartom a biztonságos munkavégzés szabályait. | Hagyok másokat is játszani. |
| **Környezettudatos** | Magam után rendet hagyok az asztalon. | Ápolom, védem az iskola haszonnövényeit. | A szemetet a hulladéktárolóba dobom. Megóvom az udvar növényeinek, berendezésének épségét. |

Második lépés a helyes viselkedés jutalmazása.

Ahhoz, hogy a gyerekek kövessék a jó viselkedési mintát, jutalmazással motiválnuk kell őket. Jutalmazni kell a gyermekeket bárhol az iskolában, ahol betartja a szabályt. Egységesen és következetesen figyelni kell tanulóinkat, észrevenni a helyes magatartást, majd dicsérni, jutalmazni őket. Ezért a program lényeges elvárása az intézmény minden dolgozójával szemben, a jó viselkedés azonnali megerősítése, jutalmazása és természetesen a megfelelő mintaadással a pozitív légkör megteremtése.

Hiszen „Akkor jó a világ, ha jó benne gyereknek lenni.” Véghegyi Balázs.

A jutalmazás rendszere.

A diákok a szabályok betartásáért jutalomkártyákat kapnak. Kártyákat az iskola egész területén lehet szerezni. Az intézményben dolgozó felnőttek adhatják a dicséretes viselkedésért.

A kapott kártyákra a tanuló ráírja a nevét és az osztályát, majd bedobja az aulában elhelyezett „Jó leszek” ládikába. A bedobott kártyák sorshúzásra kerülnek. A kártyákért kapható jutalmakat rendszeresen, havonta a hónap első munkanapján a nagyszünetben, illetve félévente sorsoljuk ki.

A jutalmazás sikerének egyetlen feltétele, hogy a tanuló neve szerepeljen a ládában található kártyák egyikén. Nem a kártyák száma, hanem a szerencse dönti el, hogy ki részesül jutalmazásban. A féléves jutalmazásnál az összes abban a félévben egybegyűjtött kártyák közül kisorsolva, újabb lehetőséget kapnak a tanulók.

A jutalmak a következők.

Havonkénti jutalmak

* Három kívánság az iskolarádióban.
* Egy hétig nem kell sorban állnia a büfénél.
* Egy hétig a barátjával nem kell sorban állnia az ebédnél.
* Egy hétig elsőbbsége van a hintáknál.
* Egy általa megválasztott napon nem kell röpdolgozatot írnia.
* Egy általa megválasztott napon nem kell felelnie.
* Egy általa meghatározott napra nem kell házi feladatot írnia.
* Egy általa meghatározott napon felelési lehetőséget kap.
* Egy testnevelés órán játékot választhat.
* Egy testnevelés órán kihagyhatja az erősítő gyakorlatokat.
* Egy testnevelés órán kihagyhatja a futást.
* Egy testnevelés órán csapatkapitány lehet.
* Egy testnevelés órán játékot választhat.
* Egy általa meghatározott napon nem kell kimennie a szünetekben.
* Egy hétre padtársat választhat.
* 1000 Ft értékű büféjegyben részesül.
* Szelfizhet az igazgatói irodában.
* Megtarthat egy általa kiválasztott tanítási órát.
* Részt vehet egy általa választott osztály tanítási óráján.

Féléves jutalmak

* Egy rosszul sikerült dolgozat jegyet töröltethet.
* Egy hétig nem kell kimennie a szünetben.
* Eltölthet egy napot az általa választott osztályban.
* 3000 Ft értékű büféjegyben részesül.
* Testnevelés órán egy hétig kihagyhatja az erősítő gyakorlatokat.
* Testnevelés órán egy hétig kihagyhatja a futást.
* Testnevelés órán egész órás játék az osztály számára.
* Egy új, feltöltött tolltartót kap ajándékba.
* Közös pizzázás/fagyizás az általa kiválasztott iskolai dolgozóval.